Danske politikere fra både højre og venstre side af folketingssalen reagerer skarpt på dagens interview i Berlingske med den danske Islamisk Stat-kriger Abu Tareq, der fortæller om sine fire måneder i IS-hovedkvarteret Raqqa i Syrien.

»Det løber mig koldt ned ad ryggen at høre Abu Tareq forherlige piskning og tildækning af kvinder, og det er skræmmende, at han på mindre end et år har forvandlet sig fra en ung mand med gode fremtidsudsigter, til ekstremist med stærke antidemokratiske holdninger,« siger SF´s rets- og udlændingeordfører Karina Lorentzen.

»Jeg ved, at langt de fleste muslimer tager dybt afstand fra islamisterne i Irak, og mange af dem er jo flygtet fra religiøst vanvid og krige. Det sidste de ønsker sig er, at opleve det i Danmark. Men vi må tage dybt alvorligt, at en lille gruppe interesserer sig så meget for IS.«

Også fra Venstres integrationsordfører Martin Geertsen er der knubbede ord:

»Jeg burde i min fremskredne alder udtrykke mig mere moderat. Men her hører al moderering op: "Skrub af. Bliv væk og ta' dine sindssyge meningsfæller med dig. I har absolut INTET at gøre i Danmark. Tro mig. Vi vil bekæmpe dig og dine trosfæller herfra og langt ind i Allahs helvede,« skriver Geertsen på Facebook, og varmer samtidig op til et udspil »til håndfast bekæmpelse af IS og andre radikaliserede grupper i DK,« som Venstre ifølge Geertsen har på trapperne »inden ret længe«.

SF kræver handling fra PET og andre myndigheder, og kontakt til imamer »så vi kan få lagt afstand til de radikale og isolere dem.«

»Når en radikalisering kan foregå så stærkt som i Abu Tareqs tilfælde, så kræver det en samlet strategi for alle myndigheder. Vi kan simpelthen ikke tolerere, at vi taber gode unge mennesker til religiøse tosser. Jeg regner det for en selvfølge, at PET er på banen og griber ind, så snart der er det mindste tegn på noget kriminelt,« siger Karina Lorentzen.

Du kan læse hele interviewet med den danske IS-kriger her.